Folyamvidék

## Abenreik (berrik)

Abenreik az emberek egyik legrégebbi északi országa, mely a Pikkelyszirt-hegység és Mideron között a folyamvidéki térség közepén helyezkedik el. Időjárása szárazföld belseji síkságtól várhatóan nem szélsőséges, így kedvez a mezőgazdaságnak. A nagy nyílt területek adta kiszolgáltatottság miatt, az ország erős nehézlovassággal bír, mely kapcsán a lovagi élet magasztalása is jelentős szerepet kap - például a Flossarn városában rendezett éves Viadal révén. Doster nevű keleti hercegsége - élén Benkton központjával - a gnóm kultúra szigete a Folyamvidék északi felében. Lakói kiváló építészek, és boszorkányos szerkezeteik is messzeföldön híresek.

## Domovin (domovan)

Domovin királysága Antamertől keletre egészen a tengerig nyúlik, délen a Félzöld-hegység által övezve. Éghajlata enyhe, a víz felé haladva csapadékosabb, így tájait zöldellő mezők és ligetek jellemzik. Lakói többnyire földművelésből és bányászatból élnek, az áruk szállítását javarészt a székhelyül szolgáló Krajev és az Antamer melletti Pristan közti Ivor folyón oldva meg. Északi felét sokfajta szerzet népesíti be, de a törpök és tündék szomszédságában élő déliek, történelmi okokból távolságtartóbbak az emberektől eltérő jövevényekkel szemben.

## Lavette (lavar)

Lavette országa északi részén a nagy folyók találkozásánál hatalmas lápvidék, déli mezői viszont kiválóak a földművelésre. Korai fennállása idején Abenreik folyamatos terjeszkedési kísérletei, valamint az északi területeinek barátságtalan környezeti adottságai miatt, az ott élők a rajtaütések és villámháborúk szakértőivé váltak, melyet azóta zsoldoscsapatok formájában igyekeznek kamatoztatni. A déli területek szerepe nagyjából kimerül az előbbiek ellátásában. Az országot nyugaton a Néma Rengeteg, keleten Antamer határolja, fővárosa pedig a mocsárközi Morne királyi székhelye.

## Mideron (medyr)

Mideron földje, az antari és geldar tündék ősi szövetségének megtestesítője. Területének északi fele ligetes, folyómelléki síkság, enyhe időjárással. Ardomil nevű fővárosának messzeföldön híres Mágusakadémiája gyakorta ad otthont béketárgyalásoknak a Kötelék Mestereinek jelenlétében. A déli részén lévő Antamer (antari) erdeje, a tündék egyik utolsó elzárt közössége a Folyamvidéken, sűrűjében pedig számos kisebb törzsi jellegű település rejtőzik. Központja Tessar, ahova az elszórt népesség tagjai zarándokolnak, a közös események végett, vagy az Álmodók útmutatásáért. A külvilággal főleg Ardomil közvetítése által érintkezik, valamint a rá nem jellemző javakat is így szerzi be.

## Teren (teren)

Teren a Folyamvidék északnyugati csücskében található. Többnyire emberek és tündék leszármazottai lakják, akik hozzáértő földművesek és kertészek. Egy részét a Néma Rengeteg északi vége, másikat keleten füves puszta teszi ki, mely Lavette mocsarainak széléig elnyúlik. Teren képzett könnyűlovassággal igyekszik biztosítani határait. Rynek nevű fővárosa a Testvértavak déli partja mentén helyezkedik el, ahonnan kormányzója biztos helyről irányíthatja egész országát.

## Tir Geled (geldar)

Tir Geled rejtett erdei királysága az egyik nyugati tünde nemzetség menedéke, ahova bebocsátást nyerni keveseknek sikerült. A Néma Rengeteget Nyugatvölgytől elválasztó hegyvonulaton át vezető kereskedelmi utat őrzik lakói, sokkal inkább az erdő nyugalmát mintsem az utazókat védve. Országuk szélein, Antamerhez hasonlóan, már többnyire emberek élnek. Calchalon nevű fővárosukat csak néhányan látták, még teren emberei közül is, kikkel a geldar nép jó viszonyt ápol. Úgy hírlik róluk, hogy építményeik gyönyörűen egybeolvadnak a környezettel, minthogy a természet áldásával kapott, nem kitermelt anyagból készülnek.